༄༅། །འཇམ་འདོན་བྱ་ཚུལ་མ་རིག་མུན་སེལ་ཞེས་བྱ་བ་བཞུགས་སོ།། སྭསྟི། དཔལ་ས་སྐྱའི་དབུ་རྩེ་རྙིང་མའི་འཇམ་དབྱངས་གཟི་འོད་འབར་བའི་དྲུང་དུ་འཇམ་འདོན་པ་བཞི་གྲས་ཚེ་ཆོག་ད་ལྟ་བཞིན་ལ། མཚན་བརྗོད། དངོས་གཞི་འདོན་ཚུལ། རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་མཚན་བརྗོད་འདོན་ཐབས་ལས། གསང་སྔགས་སུ་འདོན་པ། བདག་མེད་པའི་ངང་ནས་འདོན་པ། ཆེ་བའི་ཡོན་ཏན་དུ་འདོན་པ་དང་། གསུམ་ལས། ཐུན་མོང་བ་རྣམས་ཆེ་བའི་ཡོན་ཏན་དུ་དམིགས་ལ་འདོན་པ་ཉིད་ཕན་ཡོན་ཆེ་བར་གསུངས་པས་དེའི་ཚུལ་ནི། རྟེན་གྱི་དྲུང་དུ་མཆོད་པ་རྒྱ་ཆེར་བཤམ། སྐྱབས་འགྲོ་བཞི་སྐོར་ཉེར་གཅིག བླ་མ་དང་དཀོན་མཆོག་རིན་པོ་ཆེ་སོགས། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་རྗེ་བཙུན་འཇམ་པའི་དབྱངས་མཆོད་ཅིང་། ཆེ་བའི་ཡོན་ཏན་བརྗོད་པར་བྱའོ། །ལན་གསུམ། སེམས་ཅན་ཐམས་ཅད་བདེ་བ་དང་སོགས། གཟི་འོད་འབར་བའི་སྐུ་ལ་དམིགས་ཏེ། སྭ་བྷས་སྦྱངས། སྟོང་པའི་ངང་ལས་སེང་གེས་བཏེགས་པའི་རིན་པོ་ཆེ་གསེར་གྱི་ཁྲིའི་སྟེང་དུ་པཾ་ལས་སྣ་ཚོགས་པདྨའི་ལྟེ་བར་ཨ་ལས་ཟླ་བའི་དཀྱིལ་འཁོར་གྱི་དབུས་སུ། དུས་གསུམ་སངས་རྒྱས་ཐམས་ཅད་ཀྱི་མཁྱེན་རབ་ཀྱི་ངོ་བོ་དྷཱིཿཡིག་དམར་སེར་ཉི་མ་བྱེ་བའི་མདངས་ཅན། དེ་ལས་འོད་ཟེར་འཕྲོས་སེམས་ཅན་ཐམས་ཅད་ཀྱི་མ་རིག་མུན་པ་དྲུང་ནས་ཕྱུང་སྟེ་ཤེས་རབ་ཀྱི་སྣང་བ་ཁྱད་པར་ཅན་ལ་བཀོད། འཕགས་པ་ཐམས་ཅད་མཆོད་པས་མཉེས་པར་བྱས་ནས་དེ་རྣམས་ཀྱི་མཁྱེན་རབ་ཀྱི་བྱིན་རླབས་ཐམས་ཅད་འོད་ཟེར་དམར་སེར་གྱི་རྣམ་པར་སྤྱན་དྲངས་ནས་དྷཱིཿཡིག་ལ་ཐིམ། དེ་ཡོངས་སུ་གྱུར་པ་ལས་མཁྱེན་རབ་ཀྱི་དབང་ཕྱུག་རྗེ་བཙུན་འཇམ་པའི་དབྱངས་སྐུ་མདོག་གསེར་བཙོ་མ་ལྟ་བུ་ཚད་མེད་པའི་འོད་ཟེར་འཕྲོ་བ། ཞལ་གྱི་དཀྱིལ་འཁོར་ཀུན་ནས་འཛུམ་ཞིང་ཞི་བ། ཐུགས་རྗེའི་སྤྱན་གཉིས་ཟིམ་བུའི་ལྟ་སྟངས་ཀྱིས་འགྲོ་བ་ཐམས་ཅད་ལ་གཟིགས་པ། དབུ་སྐྲ་མཐོན་ཚངས་རལ་པའི་ཐོར་ལྕོག་སྤྱི་བོར་བཅིངས་ཞིང་། ཟུར་ཕུད་ལྔ་དང་ལྡན་པ་ཕྱག་གཉིས་ཀྱིས་ཨུཏྤལ་སྔོན་པོའི་ཡུ་བ་ཆོས་འཆད་ཀྱི་ཕྱག་རྒྱས་ཐུགས་ཀར་བཟུང་བའི་འདབ་མ་སྙན་གཡས་གཡོན་གྱི་ཐད་དཀར་ཁ་ཕྱེ་བའི་ཟེའུ་འབྲུའི་སྟེང་ན་གཡས་སུ་ཤེས་རབ་ཀྱི་རལ་གྲི་མེ་འབར་བ་དང་། གཡོན་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་གླེགས་བམ་གནས་པ། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། རལ་པའི་ཟུར་ཕུད་ཀྱི་རྩེ་མོར། ཡིད་བཞིན་གྱི་ནོར་བུ་རིན་པོ་ཆེས་སྤྲས་ཤིང་། དར་བཟང་པོ་སྣ་ཚོགས་ཀྱི་སྟོད་གཡོགས་དང་སྨད་གཡོགས་གསོལ་བ། རིན་པོ་ཆེ་སྣ་ཚོགས་ལས་གྲུབ་པའི་དབུ་རྒྱན། སྙན་རྒྱན། མགུལ་རྒྱན། དོ་ཤལ། དཔུང་རྒྱན། ཕྱག་གདུབ། ཞབས་གདུབ་རྣམས་གསོལ་བ། མཐོང་ན་མི་མཐུན་པ་མེད་པའི་སྐུ། མཚན་བཟང་པོ་སུམ་ཅུ་རྩ་གཉིས་དང་དཔེ་བྱད་བཟང་པོ་བརྒྱད་བཅུས་སྤྲས་པ། གསུང་དབྱངས་ཡན་ལག་དྲུག་ཅུ་དང་ལྡན་པའི་ཟབ་མོ་རྣམ་པར་ངེས་པའི་ཆོས་ཀྱི་སྒྲ་སྒྲོགས་པ། ཐུགས་བདེ་སྟོང་དབྱེར་མེད་པའི་ཏིང་ངེ་འཛིན་གྱི་སྒོ་དུ་མ་ལ་མཉམ་པར་འཇོག་བཞིན་པ། མཐོང་ཐོས་དྲན་རེག་ཙམ་གྱིས་བླ་ན་མེད་པའི་ཡེ་ཤེས་མཆོག་སྩོལ་བའི་བདག་ཉིད་ཅན་གྱི་སྟེང་འོག་མཐའ་སྐོར་ཀུན་ཏུ་སངས་རྒྱས་བྱང་སེམས། ཉན་ཐོས་རང་རྒྱལ་འཇིག་རྟེན་ལས་འདས་པའི་ལྷ་ཐམས་ཅད་རྗེ་བཙུན་འཇམ་པའི་དབྱངས་ཀྱི་ངོ་བོར་བཞུགས་པར་གྱུར། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཐུགས་ཀའི་ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་རྗེ་བཙུན་འཇམ་པའི་དབྱངས་ལ། སངས་རྒྱས་བྱང་ཆུབ་སེམས་དཔའ་ཐམས་ཅད་རྗེ་བཙུན་འཇམ་པའི་དབྱངས་ཀྱི་རྣམ་པས་བསྐོར་བ་ཨོཾ་བཛྲ་ས་མཱ་ཛཿ སྤོས་རྡོར་དྲིལ་འཛིན་པས། མ་ལུས་སེམས་ཅན་ཀུན་གྱི་ནས། མཆོག་རྣམས་ལེགས་པར་སྩལ་གྱི་བར། ཨོཾ་ཨཱརྻ་མཉྫུ་ཤྲཱི་ས་པཱ་རི་ཝཱ་ར་ཨེ་ཧྱེ་ཧི། བཅོམ་ལྡན་འདིར་ནི་བྱོན་པ་ལེགས་ནས། སཏྭཾ་གྱི་བར་གཞན་ནས་འབྱུང་བ་བཞིན་གྱིས་བྱོན་ལེགས་ཁྲུས་གསོལ་གདན་རྣམས་ཕུལ། འགོར་མཚན་སྔགས་དང་། མཇུག་ཏུ་པྲ་ཏཱིཙྪ་ཡེ་སྭཱཧཱ་སྦྱར་བའི་པུཥྤེ་ནས། ནཻ་ཝཱི་དྱེའི་བར་གྱིས་མཆོད། ཛཿཧཱུྃ་བཾ་ཧོཿ གཉིས་སུ་མེད་པར་ཐིམ། སླར་ཡང་ཐུགས་ཀའི་ཧཱུྃ་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ འགོར། ཨོཾ་སརྦ་ཏ་ཐཱ་ག་ཏ་པཉྩ་ཀུ་ལ་ས་པཱ་རི་ཝཱ་ར། མཇུག་ཏུ་པྲ་ཏཱིཙྪ་ཡ་སྦྱར་བའི་ཨརྒྷཾ་ནས། ཤཔྟའི་བར་གྱིས་མཆོད། དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས་དབང་གི་ལྷ་རྣམས་ཀྱིས། ཨོཾ་བཛྲི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུངས་ཞིང་། བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུ་རྒྱན། མཆོད་པ་ཨ་མྲྀ་ཏས་བསངས། སྭ་བྷ་ཝས་སྦྱངས། སྟོང་པའི་ངང་ལས་སོགས་གཞན་ནས་འབྱུང་བ་བཞིན་ཆུ་གཉིས་ཉེར་སྤྱོད་རོལ་མོ་དང་བཅས་པར་བསྐྱེད། འགོར་ཨོཾ་དང་། མཇུག་ཏུ་ཨཱཿཧཱུྃ། བར་དུ་མཆོད་སྔགས་རྣམས་སྦྱར་ནས་བརྗོད་ལ་སོ་སོའི་ཕྱག་རྒྱས་བྱིན་གྱིས་བརླབ། འཇིག་རྟེན་ཁམས་འདི་མ་ལ་ཞབས་བསིལ་བཅུག མཚན་སྔགས་སྔོན་འགྲོའི་མཆོད་པའི་མཐར་རོལ་ཆེན་བྱས་ལ་བཞག ཐལ་མོ་སྦྱར་ནས། བསྟོད་པ་བྱིན་བརླབས་སྐུལ་བྱེད་གདངས་བཅས། དེ་ནས་འཇམ་དཔལ་མཚན་བརྗོད་བདུན་ནམ་གསུམ་གང་རིགས་རྫོགས་ནས། མཆོད་པ་ཁ་གསོས་ལ། བསངས་སྦྱངས་བྱིན་བརླབས་གོང་བཞིན། རབ་འབྱམས་རྒྱ་མཚོ་ལ་ཞབས་བསིལ་བཅུག་པ། རྒྱལ་སྲིད་སྣ་བདུན། འདོད་ཡོན་སྣ་ལྔའི་ཚིག་རྐང་གསུམ་པ། མོས་བློས་འཇམ་པའི་དབྱངས་ལ་བདག་འབུལ་ན་ཞེས་བསྒྱུར། མཎྜལ་སོ་བདུན་མ། གང་གི་མཆོད་རྫས་མ། དེང་ནས་བྱང་ཆུབ་མའི། བཞེས་ནས་བྱིན་གྱིས་བརླབས་ཏུ་གསོལ་གྱི་རྗེས་སུ་བཅོམ་དྲིལ་བསྟོད་པ་རྒྱུད་གསུམ་འཁོར་ལོའི། མཚུངས་མེད་བླ་མའི་ནས། འཇོག་པར་ཤོག་གི་བར་གདངས་བཅས། དེ་ནས་ཐལ་མོ་སྦྱར་ལ། ཤེས་བྱའི་མཁའ་དབྱིངས་མ། ཡིག་བརྒྱ་ལན་གསུམ། མ་འབྱོར་པ་ཤླཽ་ཀ་གསུམ་གདངས་མ། ཕྱོགས་བཅུ་ན་སོགས་འདྲ་བ་ལས། བྱེ་བྲག་ཏུ་ཡང་བླ་མ་ཡི་དམ་མཁའ་འགྲོ་ཆོས་སྐྱོང་སྲུང་མའི་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་སོགས། སུ་པྲ་ཏིཥྛ་ལན་གསུམ། དགེ་བ་འདི་ཡིས་མྱུར་དུ་བདག །རྗེ་བཙུན་འཇམ་དབྱངས་འགྲུབ་གྱུར་ནས་སོགས། རྗེ་བཙུན་འཇམ་དབྱངས་ཁྱོད་སྐུ་ཅི་འདྲ་སོགས། བཟང་སྤྱོད། བདག་གི་དུས་གསུམ་མ་ཚར་གཅིག སྟོན་མཆོག་དམ་པ་སོགས་ཀྱི་བཀྲ་ཤིས་བྱའོ།། །།ཞེས་པ་འདི་ཡང་དཔལ་ས་སྐྱའི་དབུ་རྩེ་རྙིང་མའི་འཇམ་དབྱངས་གཟི་འོད་འབར་བའི་དྲུང་དུ་རྒྱུན་གྱི་འཇམ་འདོན་ཇི་ལྟར་བྱ་ཚུལ་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་རྗེ་བཙུན་རིན་པོ་ཆེའི་གསུང་ལ་གཞི་བྱས། མཆོད་བསྟོད་རྒྱས་པར་སྤེལ་ཏེ་སྦྱར་བ་དགེ། །།ཡི་གེ་པ་ནི་གང་གི་བཀའ་འབངས་བཀྲ་ཤིས་ཀྱི་མིང་གིས་ཞུས་སོ།། །།